title: Regulamentul de punere în aplicare (UE) 2019/849 al Comisiei din 24 mai 2019 de modificare a Regulamentului de punere în aplicare (UE) 2017/1492 în ceea ce privește conținutul maxim de colecalciferol (vitamina D3) în hrana salmonidelor (Text cu relevanță pentru SEE.)

text:
                  27.5.2019

                  RO

                  Jurnalul Oficial al Uniunii Europene

                  L 139/4

         REGULAMENTUL DE PUNERE ÎN APLICARE (UE) 2019/849 AL COMISIEI
         din 24 mai 2019
         de modificare a Regulamentului de punere în aplicare (UE) 2017/1492 în ceea ce privește conținutul maxim de colecalciferol (vitamina D3) în hrana salmonidelor
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 13 alineatul (2),
         întrucât:

                     (1)

                     Regulamentul de punere în aplicare (UE) 2017/1492 (2) al Comisiei autorizează colecalciferolul (vitamina D3) ca aditiv nutrițional pentru toate speciile de animale. În regulamentul respectiv, conținutul maxim autorizat de vitamina D3 pentru pești este de 3 000 UI/kg de furaj complet.

                     (2)

                     Autoritatea Norvegiană pentru Siguranța Alimentară (NFSA) a prezentat studii privind siguranța vitaminei D3 pentru pești și consumatori la niveluri substanțial mai mari (60 000 UI/kg de furaj complet) decât conținutul maxim autorizat.

                     (3)

                     În scopul controlului, rezultatele calculului nivelurilor de toleranță pot conduce la o discrepanță privind valorile între cele două unități (mg sau UI). Din acest motiv, nivelurile din autorizație ar trebui stabilite numai în unități internaționale.

                     (4)

                     Pe baza datelor transmise de EFSA, Autoritatea Europeană pentru Siguranța Alimentară a concluzionat în avizele sale din 25 ianuarie 2017 (3) și 29 noiembrie 2018 (4) că un nivel total de 60 000 UI de vitamina D3 pe kg de furaj complet este sigur pentru consumatori și pentru mediu. Autoritatea Europeană pentru Siguranța Alimentară a concluzionat, de asemenea, că nivelurile propuse sunt sigure pentru salmonide. Pentru alți pești, nu au fost disponibile suficiente date pentru a se ajunge la o concluzie cu privire la siguranță pentru un nivel total de 60 000 UI de vitamina D3/kg de furaj complet. În consecință, autorizația ar trebui să se limiteze la salmonide. De asemenea, în avizul din 13 noiembrie 2012 (5), s-a concluzionat că vitamina D3 nu este iritantă pentru piele și ochi și nu este sensibilizantă pentru piele. Pentru unele formule de vitamina D3, există posibilitatea ca lucrătorii să fie expuși la niveluri ridicate de vitamina D3 prin inhalare. Vitamina D3 inhalată este foarte toxică. Expunerea la praf este dăunătoare pentru persoanele care manipulează aditivul. Deoarece nivelurile de vitamina D3 au crescut, acest lucru poate avea implicații pentru siguranța utilizatorilor; prin urmare, Comisia consideră că trebuie luate măsuri de protecție adecvate pentru a preveni efectele adverse asupra sănătății umane, în special în ceea ce privește utilizatorii aditivului.

                     (5)

                     Prin urmare, anexa la Regulamentul de punere în aplicare (UE) 2017/1492 ar trebui modificată în consecință.

                     (6)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Anexa la Regulamentul de punere în aplicare (UE) 2017/1492 se înlocuiește cu textul prevăzut în anexa la prezentul regulament.

            Articolul 2
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 24 mai 2019.

                  Pentru Comisie

                  Președintele

               Jean-Claude JUNCKER

            (1)  JO L 268, 18.10.2003, p. 29.

            (2)  Regulamentul de punere în aplicare (UE) 2017/1492 al Comisiei din 21 august 2017 privind autorizarea colecalciferolului ca aditiv furajer pentru toate speciile de animale (JO L 216, 22.8.2017, p. 19).

            (3)  EFSA Journal 2017;15(3):4713.

            (4)  EFSA Journal 2019;17(1):5540.

            (5)  EFSA Journal 2012; 10(12):2968.

            ANEXĂ

                        Numărul de identificare al aditivului

                        Numele titularului autorizației

                        Aditivul

                        Compoziția, formula chimică, descrierea, metoda de analiză

                        Specia sau categoria de animale

                        Vârsta maximă

                        Conținutul minim

                        Conținutul maxim

                        Alte dispoziții

                        Sfârșitul perioadei de autorizare

                        UI de colecalciferol (1)/kg de furaj complet cu un conținut de umiditate de 12 %.

                           Categoria aditivi nutriționali. Grupa funcțională: Vitamine, provitamine și substanțe bine definite din punct de vedere chimic cu efect similar.

                        3a671

                        —

                        „Colecalciferol” sau „vitamina D3”

                           Compoziția aditivului

                        Colecalciferol.

                           Caracterizarea substanței active

                        Colecalciferol
                        C27H44O
                        Numărul CAS: 67-97-0
                        Colecalciferol sub formă solidă și de rășină, obținut prin sinteză chimică.
                        Criterii de puritate:
                        Min. 80 % (colecalciferol și precolecalciferol) și max. 7 % tahisterol.

                           Metoda de analiză
                            (2)

                                    —

                                    Pentru determinarea vitaminei D3 în aditivul furajer: Cromatografie în fază lichidă de înaltă performanță cuplată cu detecție UV (HPLC-UV, 254 nm) – metodă descrisă în Farmacopeea Europeană 01/2008:0574,0575,0598.

                                    —

                                    Pentru determinarea vitaminei D3 în preamestecuri: Cromatografie în fază lichidă de înaltă performanță cuplată cu detecție UV la 265 nm (HPLC-UV) – VDLUFA 1997, Methodenbuch, Metoda 13.8.1.

                                    —

                                    Pentru determinarea vitaminei D3 în furaje:

                                                —

                                                Cromatografie în fază lichidă de înaltă performanță cuplată cu detecție UV la 265 nm (HPLC-UV) – VDLUFA 1997, Methodenbuch, Metoda 13.8.1; sau

                                                —

                                                Cromatografie în fază lichidă de înaltă performanță cu fază inversată cuplată cu detecție UV la 265 nm (RP-HPLC-UV), EN 12821.

                                    —

                                    Pentru determinarea vitaminei D3 în apă: Cromatografie în fază lichidă de înaltă performanță cu fază inversată cuplată cu detecție UV la 265 nm (RP-HPLC-UV), EN 12821.

                        Porci

                        —

                        —

                        2 000  UI

                                    1.

                                    Vitamina D3 poate fi introdusă pe piață și utilizată ca aditiv sub formă de preparat.

                                    2.

                                    Aditivul se adaugă în furaj sub formă de preamestec.

                                    3.

                                    În instrucțiunile de utilizare a aditivului și a preamestecurilor se precizează condițiile de depozitare și de stabilitate.

                                    4.

                                    Conținutul maxim al combinației de 25-hidroxicolecalciferol cu colecalciferol per kg de furaj complet:

                                                —

                                                ≤ 5 000  UI de vitamina D3 pentru puii pentru îngrășare și curcanii pentru îngrășare;

                                                —

                                                ≤ 3 200  UI pentru alte păsări de crescătorie;

                                                —

                                                ≤ 2 000  UI pentru porci.

                                    5.

                                    Nu este permisă utilizarea simultană a vitaminei D2.

                                    6.

                                    Pentru utilizatorii aditivului și ai preamestecurilor, operatorii din sectorul hranei pentru animale stabilesc proceduri operaționale și măsuri organizatorice pentru a contracara efectele foarte dăunătoare ale expunerii prin inhalare la vitamina D3. În cazul în care riscurile asociate respectivelor efecte foarte dăunătoare nu pot fi eliminate sau reduse la minimum prin astfel de proceduri și măsuri, aditivul și preamestecurile se utilizează cu echipamente de protecție individuală, inclusiv cu echipamente de protecție respiratorie.

                        11 septembrie 2027

                        Înlocuitori de lapte pentru purcei

                        —

                        —

                        10 000  UI

                        Bovine

                        —

                        —

                        4 000  UI

                        Înlocuitori de lapte pentru viței

                        —

                        —

                        10 000  UI

                        Ovine

                        —

                        —

                        4 000  UI

                        Pui pentru îngrășare

                        —

                        —

                        5 000  UI

                        Curcani

                        —

                        —

                        5 000  UI

                        Alte păsări de crescătorie

                        —

                        —

                        3 200  UI

                        Ecvidee

                        —

                        —

                        4 000  UI

                        Salmonide

                        —

                        —

                        60 000  UI

                        Alte specii de pești

                        —

                        —

                        3 000  UI

                        Alte specii de animale

                        —

                        —

                        2 000  UI

               (1)  40 UI colecalciferol = 0,001 mg colecalciferol.

               (2)  Detaliile metodelor analitice sunt disponibile la următoarea adresă a laboratorului de referință: https://ec.europa.eu/jrc/en/eurl/feed-additives/evaluation-reports


title: Regulamentul de punere în aplicare (UE) 2019/850 al Comisiei din 24 mai 2019 de modificare pentru a 303-a oară a Regulamentului (CE) nr. 881/2002 al Consiliului de instituire a unor măsuri restrictive specifice împotriva anumitor persoane și entități asociate cu ISIL (Da'esh) și cu organizația Al-Qaida

text:
                  27.5.2019

                  RO

                  Jurnalul Oficial al Uniunii Europene

                  L 139/8

         REGULAMENTUL DE PUNERE ÎN APLICARE (UE) 2019/850 AL COMISIEI
         din 24 mai 2019
         de modificare pentru a 303-a oară a Regulamentului (CE) nr. 881/2002 al Consiliului de instituire a unor măsuri restrictive specifice împotriva anumitor persoane și entități asociate cu ISIL (Da'esh) și cu organizația Al-Qaida
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 881/2002 al Consiliului din 27 mai 2002 de instituire a unor măsuri restrictive specifice împotriva anumitor persoane și entități asociate cu ISIL (Da'esh) și cu organizația Al-Qaida (1), în special articolul 7 alineatul (1) litera (a) și articolul 7a alineatul (5),
         întrucât:

                     (1)

                     Anexa I la Regulamentul (CE) nr. 881/2002 conține lista persoanelor, a grupurilor și a entităților cărora li se aplică înghețarea fondurilor și a resurselor economice în temeiul regulamentului respectiv.

                     (2)

                     La 21 mai 2019, Comitetul pentru sancțiuni al Consiliului de Securitate al Organizației Națiunilor Unite a hotărât să elimine o mențiune de pe lista persoanelor, grupurilor și entităților cărora ar trebui să li se aplice înghețarea fondurilor și a resurselor economice. Prin urmare, anexa I la Regulamentul (CE) nr. 881/2002 ar trebui modificată în consecință,

               ADOPTĂ PREZENTUL REGULAMENT:

            Articolul 1
            Anexa I la Regulamentul (CE) nr. 881/2002 se modifică în conformitate cu anexa la prezentul regulament.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 24 mai 2019.

                  Pentru Comisie,

                  Pentru Președinte,

                  Șeful Serviciului Instrumente de Politică Externă

            (1)  JO L 139, 29.5.2002, p. 9.

            ANEXĂ
            Anexa I la Regulamentul (CE) nr. 881/2002 se modifică după cum urmează:
            Se elimină următoarea mențiune de la rubrica „Persoane fizice”: „Mazen Salah Mohammed [alias (a) Mazen Ali Hussein, (b) Issa Salah Muhamad]. Data nașterii: (a) 1.1.1982, (b) 1.1.1980. Locul nașterii: Bagdad, Irak. Cetățenie: irakiană. Pașaport nr.: document de călătorie german («Reiseausweis») A 0144378 (revocat din septembrie 2012). Adresă: 94051 Hauzenberg, Germania. Data desemnării menționată la articolul 2a alineatul (4) litera (b): 6.12.2005.”


title: Regulamentul de punere în aplicare (UE) 2019/772 al Comisiei din 16 mai 2019 de modificare a Regulamentului (UE) nr. 1300/2014 în ceea ce privește inventarul activelor în scopul identificării barierelor din calea accesibilității, al furnizării de informații către utilizatori și al monitorizării și evaluării progreselor realizate în privința accesibilității (Text cu relevanță pentru SEE.)

text:
                  27.5.2019

                  RO

                  Jurnalul Oficial al Uniunii Europene

                  LI 139/1

         REGULAMENTUL DE PUNERE ÎN APLICARE (UE) 2019/772 AL COMISIEI
         din 16 mai 2019
         de modificare a Regulamentului (UE) nr. 1300/2014 în ceea ce privește inventarul activelor în scopul identificării barierelor din calea accesibilității, al furnizării de informații către utilizatori și al monitorizării și evaluării progreselor realizate în privința accesibilității
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva (UE) 2016/797 a Parlamentului European și a Consiliului din 11 mai 2016 privind interoperabilitatea sistemului feroviar în Uniunea Europeană (1), în special articolul 5 alineatul (11),
         întrucât:

                     (1)

                     În temeiul articolului 7 din Regulamentul (UE) nr. 1300/2014 al Comisiei (2), capitolul 7 din anexa la Regulamentul (UE) nr. 1300/2014 trebuie modificat pentru a se preciza caracteristicile inventarului de active, inclusiv conținutul, formatul datelor, arhitectura funcțională și tehnică, modurile de operare, regulile de introducere și de consultare a datelor și regulile de autoevaluare și de desemnare a entităților responsabile pentru furnizarea datelor.

                     (2)

                     În temeiul articolului 5 alineatul (1) din Regulamentul (UE) 2016/796 al Parlamentului European și al Consiliului (3) și al articolului 7 alineatul (2) din Regulamentul (UE) nr. 1300/2014, a fost înființat un grup de lucru în vederea formulării unei propuneri de recomandare privind structura și conținutul minim al datelor care trebuie colectate pentru inventarul de active în scopul identificării barierelor din calea accesibilității, al furnizării de informații către utilizatori și al monitorizării și evaluării progreselor realizate în privința accesibilității. Grupul de lucru respectiv și-a încheiat activitatea în luna mai 2017 și, pe baza ei, agenția a finalizat recomandarea ERA-REC-128 privind modificarea Regulamentului (UE) nr. 1300/2014.

                     (3)

                     Inventarul de active este un instrument static care indică existența echipamentelor și, prin urmare, nu este destinat să furnizeze informații cu privire la starea și la funcționarea echipamentelor.

                     (4)

                     În cazul în care o gară sau elemente ale unei gări sunt supuse unei modernizări, unei renovări sau oricăror lucrări prevăzute de un plan național de punere în aplicare în conformitate cu articolul 8 din Regulamentul (UE) nr. 1300/2014, este necesar să fie colectate informații referitoare la conformitatea lucrărilor respective cu Regulamentul (UE) nr. 1300/2014.

                     (5)

                     Măsurile prevăzute în prezentul regulament sunt conforme cu avizul comitetului instituit prin articolul 51 alineatul (1) din Directiva (UE) 2016/797,

               ADOPTĂ PREZENTUL REGULAMENT:

            Articolul 1
            Regulamentul (UE) nr. 1300/2014 se modifică după cum urmează:

                        1.

                        După articolul 7 se inserează următorul articol 7a:

                           „Articolul 7a
                           Colectarea, menținerea și partajarea datelor privind accesibilitatea

                              (1)   În termen de nouă luni de la data de 16 iunie 2019, fiecare stat membru decide care sunt entitățile însărcinate cu colectarea, cu menținerea și cu partajarea datelor privind accesibilitatea.

                              (2)   Statele membre pot solicita Comisiei o prelungire a termenului-limită. Această prelungire trebuie să fie excepțională, justificată în mod corespunzător și limitată în timp. Se consideră în special justificată dacă instrumentul de colectare a datelor și modurile de operare prevăzute în anexa la prezentul regulament nu sunt puse la dispoziție, complet operaționale, de către Agenția Uniunii Europene pentru Căile Ferate în termen de două luni de la intrarea în vigoare a prezentului regulament.

                              (3)   Pentru fiecare gară trebuie să existe o entitate responsabilă cu partajarea datelor privind accesibilitatea.

                              (4)   Colectarea și conversia datelor se finalizează în termen de 36 luni de la intrarea în vigoare a prezentului regulament.

                              (5)   Până când arhitectura pentru schimbul de date descrisă în secțiunile 7.2, 7.3 și 7.4 din anexa I la Regulamentul (UE) nr. 454/2011 al Comisiei (*1) este complet operațională, partajarea datelor privind accesibilitatea constă în transferul datelor respective către Baza de date europeană privind accesibilitatea gărilor (European Railway Stations Accessibility Database – ERSAD), găzduită de Agenția Uniunii Europene pentru Căile Ferate.

                           (*1)  Regulamentul (UE) nr. 454/2011 al Comisiei din 5 mai 2011 privind specificația tehnică de interoperabilitate referitoare la subsistemul «aplicații telematice pentru serviciile de călători» al sistemului feroviar transeuropean (JO L 123, 12.5.2011, p. 11).”"

                        2.

                        Anexa se modifică în conformitate cu anexa la prezentul regulament.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 16 mai 2019.

                  Pentru Comisie

                  Președintele

               Jean-Claude JUNCKER

            (1)  JO L 138, 26.5.2016, p. 44.

            (2)  Regulamentul (UE) nr. 1300/2014 al Comisiei din 18 noiembrie 2014 privind specificațiile tehnice de interoperabilitate referitoare la accesibilitatea sistemului feroviar al Uniunii pentru persoanele cu handicap și persoanele cu mobilitate redusă (JO L 356, 12.12.2014, p. 110).

            (3)  Regulamentul (UE) 2016/796 al Parlamentului European și al Consiliului din 11 mai 2016 privind Agenția Uniunii Europene pentru Căile Ferate și de abrogare a Regulamentului (CE) nr. 881/2004 (JO L 138, 26.5.2016, p. 1).

            ANEXĂ
            Anexa la Regulamentul (UE) nr. 1300/2014 se modifică după cum urmează:

                        1.

                        În capitolul 2, secțiunea 2.3, după prima teză se introduce următorul paragraf:
                        „Date privind accesibilitatea

                        Datele privind accesibilitatea constau în informațiile referitoare la accesibilitatea gărilor de călători care trebuie colectate, menținute și partajate, și anume într-o descriere a caracteristicilor și a echipamentelor gărilor de călători. Acolo unde este cazul, descrierea respectivă este completată de informațiile referitoare la situația conformității gărilor cu prezenta STI.”

                        2.

                        În capitolul 7, secțiunea 7.2, subsecțiunea 7.2.1, se introduc următoarele subsecțiuni:
                        „7.2.1.1.   Inventarul activelor – infrastructură

                        7.2.1.1.1.   Arhitectură funcțională și tehnică
                        Funcțiile inventarului de active constau în:

                                    1.

                                    identificarea obstacolelor și a barierelor existente în calea accesibilității;

                                    2.

                                    furnizarea de informații practice către utilizatori;

                                    3.

                                    monitorizarea și evaluarea progreselor realizate în privința accesibilității.

                              Arhitectura pentru schimbul de date privind accesibilitatea este prevăzută în Regulamentul (UE) nr. 454/2011 (STI TAP).
                        Următoarele standarde se aplică în privința formatării și a partajării datelor privind accesibilitatea:

                                    1.

                                    CEN/TS 16614-1:2014 Public transport – Network and Timetable Exchange (NeTEx) – Part 1: Public transport network topology exchange format2014-05-14

                                    2.

                                    EN 12896-1:2016 Public transport. Reference data model. Common concepts (Transmodel)

                              Pentru utilizarea specializată avută în vedere, un profil Transmodel armonizat specific, prevăzut în documentele tehnice menționate în apendicele O, indicele 1.
                        7.2.1.1.2.   Reguli pentru introducerea și autoevaluarea datelor privind accesibilitatea
                        Regulile pentru introducerea și autoevaluarea datelor privind accesibilitatea sunt următoarele:

                                    1.

                                    nu este necesar ca entitățile care colectează datele privind accesibilitatea referitoare la active să fie independente de gestionarea cotidiană a acestor active;

                                    2.

                                    în timpul primei colectări a datelor privind accesibilitatea ca urmare a intrării în vigoare a Regulamentului de punere în aplicare (UE) 2019/772 al Comisiei (*1), situația conformității gărilor cu prezenta STI poate fi inventariată ca fiind neevaluată;

                                    3.

                                    În cazul în care o gară sau elemente ale unei gări sunt supuse unei modernizări, unei renovări sau oricărui tip de lucrare prevăzut de un plan național de punere în aplicare pentru prezenta STI, datele corespunzătoare privind accesibilitatea se actualizează, inclusiv situația conformității cu prezenta STI, dacă este relevant;

                                    4.

                                    situația conformității cu prezenta STI poate fi actualizată pe baza unei declarații de verificare intermediare, conform descrierii de la punctul 6.2.4 din prezenta STI;

                                    5.

                                    nu este necesar ca starea de funcționare a echipamentului să fie inventariată.

                              Comisia va pune la dispoziție un instrument de colectare a datelor, ale cărui moduri de operare sunt descrise în documentele tehnice menționate în apendicele O, indicele 2.
                        În mod alternativ, în cazurile în care există date structurate privind accesibilitatea și acestea pot fi convertite în profilul armonizat, datele respective pot fi transferate după conversie. Metodologia de conversie a datelor existente privind accesibilitatea, precum și protocolul de comunicare sunt prevăzute în documentele tehnice menționate în apendicele O, indicele 3.
                        7.2.1.1.3.   Reguli de consultare
                        Din ERSAD:

                                    1.

                                    publicul trebuie să aibă acces la informații pe un site web public găzduit de Agenția Uniunii Europene pentru Căile Ferate;

                                    2.

                                    autoritățile naționale înregistrate trebuie să fie în măsură să extragă toate datele privind accesibilitatea care sunt relevante pentru statul membru în cauză;

                                    3.

                                    Comisia și agenția trebuie să poată extrage toate datele privind accesibilitatea.

                              Baza de date ERSAD găzduită de agenție nu trebuie să fie legată de alte baze de date.
                        7.2.1.1.4.   Reguli de gestionare a feedbackului primit de la utilizatori
                        Feedbackul de la utilizatori se poate prezenta sub formă de:

                                    1.

                                    feedback instituțional de la asociațiile de utilizatori, inclusiv de la organizații care reprezintă persoanele cu handicap: se pot folosi structurile existente atât timp cât acestea includ reprezentanți ai organizațiilor persoanelor cu handicap și persoanelor cu mobilitate redusă și reflectă situația la un nivel adecvat, nu neapărat la nivel național. Procedura de exprimare a feedbackului din partea utilizatorilor este în așa fel organizată încât să permită participarea organizațiilor respective în condiții de egalitate;

                                    2.

                                    feedback individual: vizitatorilor site-ului web trebuie să li se ofere posibilitatea de a raporta informațiile incorecte referitoare la datele privind accesibilitatea legate de o anumită gară și să primească o confirmare a faptului că observația lor a fost primită.

                              În ambele situații, feedbackul de la utilizatori trebuie să fie luat în considerare în mod corespunzător de către entitatea sau entitățile responsabile pentru colectarea, menținerea și partajarea datelor.

                           (*1)  Regulamentul de punere în aplicare (UE) 2019/772 al Comisiei din 16 mai 2019 de modificare a Regulamentului (UE) nr. 1300/2014 în ceea ce privește inventarul activelor în scopul identificării barierelor din calea accesibilității, al furnizării de informații către utilizatori și al monitorizării și evaluării progreselor realizate în privința accesibilității (JO L 139 I, 27.5.2019, p. 1).”"

                        3.

                        Se adaugă următorul apendice:

                              „Apendicele O

                                 Lista documentelor tehnice

                                          Nr. indice

                                          Etichetă

                                          1

                                          Profilul armonizat specific pentru schimbul de informații privind rețelele și orarele (NeTEx) utilizat la descrierea gărilor.

                                          2

                                          Modurile de operare ale instrumentului de colectare a datelor.

                                          3

                                          Metodologia de conversie a datelor existente privind accesibilitatea, inclusiv descrierea interfeței externe și a protocolului de comunicare.

               (*1)  Regulamentul de punere în aplicare (UE) 2019/772 al Comisiei din 16 mai 2019 de modificare a Regulamentului (UE) nr. 1300/2014 în ceea ce privește inventarul activelor în scopul identificării barierelor din calea accesibilității, al furnizării de informații către utilizatori și al monitorizării și evaluării progreselor realizate în privința accesibilității (JO L 139 I, 27.5.2019, p. 1).””